夢想爭做大港腳耐心等待
Remi對上一次穿起港隊球衣,已經是2019年3月的U23亞洲盃外圍賽,雖然之前有份參與雅加達亞運及省港盃等賽事,但他卻未曾在國際A級賽亮相。對於何時獲取首頂大港腳「喼帽」,Remi表示會耐心等待:「上年踢中甲嗰陣,安達臣冇直接同我對話,但啲助教都有搵過我。我相信每位香港職業球員,都有代表港隊嘅夢想同目標,如果有機會當然歡迎,但我暫時專注做好自己先,唔會諗太多同畀太大壓力。」
Remi上年3月尾突然由深水埗轉投中甲球隊丹東騰躍,但僅一季後便重返港超加盟標準流浪,他解釋道:「12月31日合約完咗,咁丹東退出中甲,我成為自由身球員,大陸經理人都有幫我同其他球會聯絡。但等到1月29日都冇正式聘約,為咗保障自己,所以選擇返嚟香港。」提到今季目標,Remi則表示會盡力踢好:「我唔會當流浪係一個跳板,嚟到都係學習,爭取每一次出場機會。」